B4-0975, 0982, 0994, 1008, 1021, 1037 ja 1042/95

Päätöslauselma tarpeesta perustaa pysyvä kansainvälinen tuomioistuin sotarikoksista ja ihmiskuntaa vastaan tehdyistä rikoksista syytettyjen rankaisemiseksi sekä entistä Jugoslaviaa ja Ruandaa käsittelevien erityistuomioistuinten toiminnasta

Euroopan parlamentti, joka

A. ottaa huomioon, että monissa maissa ihmiskuntaa vastaan tehtyjen ja sotarikosten määrä kasvaa ja että niistä ei rangaista, sekä kiinnittää huomiota Amnesty Internationalin 5. heinäkuuta 1995 julkaistuun vuosikertomukseen 1994, jonka mukaan valtion edustajat olivat vastuussa ilman oikeudenkäyntiä tehdyistä teloituksista 54 valtiossa, 34 valtiossa vankeja kuoli valtion edustajien harjoittamaan kidutukseen ja raiskausta käytetään entistä enemmän sodankäynnin keinona,

B. ottaa huomioon lisääntyneen yleisen tietoisuuden siitä, että näihin rikoksiin syyllistyneet pitää saada oikeuden eteen,

C. ottaa huomioon olennaisen tarpeen luoda perusta ehdottoman objektiiviselle ja puolueettomalle kansainväliselle oikeuselimelle, jonka tehtävä olisi tutkia sotarikoksia ja ihmiskuntaa vastaan tehtyjä rikoksia, missä tahansa niihin syyllistytään,

D. korostaa pysyvän kansainvälisen rikostuomioistuimen perustamisen tärkeyttä, mikä tunnustettiin YK:n yleiskokouksen 49. istunnossa,

E. ottaa huomioon, että 49. istunnossaan YK:n yleiskokous kehotti erityiskomiteaa esittämään sille lopullisen ohjesääntöluonnoksen,

F. painottaa tähän suuntaan tapahtunutta merkittävää edistystä, josta oli osoituksena kansainvälisten erityistuomioistuinten perustaminen sotarikoksista ja ihmiskuntaa vastaan tehdyistä rikoksista syytettyjen rankaisemiseksi, vaikka jäljelle jääkin vielä suuria näiden elinten säännölliseen rahoitukseen ja kansalliseen lainsäädäntöön sisällytettäviin toimeenpanomenettelyihin liittyviä ongelmia,

G. ottaa huomioon, että erityistuomioistuinten rahoituksen on määrä loppua 14. kesäkuuta 1995,

H. on järkyttynyt siitä, että vuosi sen jälkeen, kun tutsien kansanmurha ja maltillisten hutujen joukkomurha päättyi Ruandassa, ketään ei ole vieläkään tuomittu eikä edes syytetty osallisuudesta näihin hirvittäviin rikoksiin Ruandassa,

I. on kauhistunut siitä, että Médecins Sans Frontières (lääkärit ilman rajoja) -järjestön 5. heinäkuuta 1995 julkaiseman raportin mukaan 50 000 hutua, joiden uskotaan olleen osallisena näihin rikoksiin, on vangittuna, ja että Gitaramassa 400 vangille tarkoitetussa vankilassa pidetään 7 000 vankia, että kuolleisuusaste on siellä noussut jo yhteen kahdeksasta ja että monille vangeille kehittyy kuolio jalkoihin, koska heidän täytyy seistä jätevesilammikoissa päiväkausia,

J. ottaa huomioon 12. maaliskuuta 1993 antamansa päätöslauselman ihmisoikeuksista maailmassa ja yhteisön ihmisoikeuspolitiikasta vuosina 1991 - 1992 ((EYVL C 115, 26.4.1993, s. 214)), jossa vedotaan kansainväliseen yhteisöön sen estämiseksi, että ihmisarvosta täysin piittaamattomat rikolliset välttyvät tuomioilta, ja 21. huhtikuuta 1994 antamansa päätöslauselman, kansainvälisen tuomioistuimen perustamisesta ((EYVL C 128, 9.5.1994, s. 343));

Euroopan parlamentti, joka

1. Pitää välttämättömänä, että perustetaan pysyvä kansainvälinen rikostuomioistuin, ja korostaa kansainvälisen oikeusjärjestelmän perusperiaatteiden tunnustamisen ja toteuttamisen erityistä tärkeyttä, mikä olisi erityisen merkittävä tapa juhlistaa Yhdistyneiden kansakuntien 50. toimintavuotta;

2. Vetoaa YK:n yleiskokoukseen, että se 50. istunnossaan hyväksyisi erityiskomitean kansainvälistä rikostuomioistuinta varten laatiman lopullisen ohjesääntöluonnoksen;

3. Suhtautuu erityisen myönteisesti siihen, että ohjesääntöluonnoksessa ei ole kuolemanrangaistusta koskevaa määräystä ja toivoo, että lopullisessakaan ohjesäännössä ei olisi tällaista määräystä;

4. Vetoaa neuvostoon, komissioon ja jäsenvaltioihin, jotta nämä ryhtyisivät kaikkiin tarvittaviin toimenpiteisiin sen varmistamiseksi, että YK:n yleiskokous hyväksyy nopeasti erityistuomioistuinten rahoituksen sisällyttämisen Yhdistyneiden kansakuntien yleisbudjettiin;

5. Vetoaa niihin jäsenvaltioihin, jotka eivät vielä ole niin ole tehneet, että ne sisällyttäisivät omaan lainsäädäntöönsä erityistuomioistuinten toimintaan liittyvät oikeudelliset määräykset;

6. Kiittää komissiota siitä, että se on osallistunut erityistuomioistuinten toiminnan tiettyjen puolten rahoitukseen, ja vetoaa siihen, jotta se toimisi samalla tavalla pysyvän kansainvälisen rikostuomioistuimen kohdalla heti kun se on perustettu;

7. Vaatii, että EU:n ja sen jäsenvaltioiden pitäisi erityisen kiireellisesti ja mahdollisuuksien mukaan yhteistyössä OAU:n kanssa tarjota Ruandan hallitukselle keinot järjestää tutsien kansanmurhaan ja maltillisten hutujen joukkomurhaan osallisuudesta epäillyille olot, jotka eivät vaaranna heidän henkeään tai terveyttään;

8. Kehottaa puhemiestään välittämään tämän päätöslauselman komissiolle, neuvostolle, YK:n erityiskomitean puheenjohtajalle, entisen Jugoslavian ja Ruandan erikoistuomioistuinten presidenteille, Yhdistyneiden kansakuntien pääsihteerille, OAU:n pääsihteerille ja Ruandan hallitukselle.